"มนตรี ศรไพศาล" สมัครผู้จัดการ ตลท.
เอ็มดี บล.กิมเอ็ง รับยื่นใบสมัครตำแหน่งเอ็มดีตลาดหลักทรัพย์ โชว์ประสบการณ์ 20 ปี พร้อมทำงานเพื่อตลาดทุน
19 ม.ค. 2553

เอ็มดี บล.กิมเอ็ง รับยื่นใบสมัครตำแหน่งเอ็มดีตลาดหลักทรัพย์ โชว์ประสบการณ์ 20 ปี พร้อมทำงานเพื่อตลาดทุน 
นายมนตรี ศรไพศาล ประธานเจ้าหน้าที่บริหาร บล.กิมเอ็ง(ประเทศไทย)หรือKEST เปิดเผยว่า เมื่อวันที่ 14 ม.ค. ที่ผ่านมา ตนได้ยื่นใบสมัครในตำแหน่งผู้จัดการ ตลาดหลักทรัพย์แห่งประเทศไทย ด้วยเห็นว่าอยู่ในวงการตลาดทุนมา 20 ปี  ถือว่ามีความพร้อมในการสมัครตำแหน่งดังกล่าว
“คิดมา 1-2 เดือน ก่อนจะยื่นใบสมัคร ในมุมมองส่วนตัวเห็นว่าหากได้ตำแหน่งนี้จริงน่าจะเป็นผลดีต่อส่วนรวม เพราะในเชิงคุณสมบัติมั่นใจว่ามีความพร้อม แต่ทั้งนี้ก็แล้วแต่คณะกรรมการสรรหาจะเป็นผู้พิจารณา แต่หากไม่ได้ก็กลับไปทำงานในหน้าที่เดิมกับบล.กิมเอ็ง”นายมนตรีกล่าว
อย่างไรก็ตาม ปัจจุบันตนดำรงตำแหน่งกรรมการตลาดหลักทรัพย์ด้วย หากมีการพิจารณาในประเด็นที่เกี่ยวข้องก็คงจะต้องออกจากที่ประชุมเพื่อให้ความเป็นอิสระกับกรรมการท่านอื่น
แหล่งข่าวในวงการตลาดทุน ประเมินถึงสาเหตุของการเข้าสมัครตำแหน่งผู้จัดการ ตลาดหลักทรัพย์แห่งประเทศไทยของนายมนตรี ศรไพศาลในครั้งนี้ น่าจะเป็นการวางเส้นทางเพื่อก้าวเข้าสู่วงการการเมือง เพราะเมื่อเป็นผู้จัดการตลาดแล้ว จะมีการออกสื่อมากขึ้น ทำให้เป็นที่รู้จักของสาธารณชนทั่วไป